Ανακοίνωση μετά τις αποφάσεις της 14ης Δεκεμβρίου 2017 και της 28ης Μαρτίου 2019, στις υποθέσεις T-460/14 και C-144/18 P αντίστοιχα, όσον αφορά τον εκτελεστικό κανονισμό (ΕΕ) αριθ. 307/2014 του Συμβουλίου για την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης

(2019/C 291/03)

Απόφαση

Με την απόφασή του της 14ης Δεκεμβρίου 2017, στην υπόθεση T-460/14, AETMD κατά Συμβουλίου («απόφαση του Γενικού Δικαστηρίου»), το Γενικό Δικαστήριο της Ευρωπαϊκής Ένωσης («Γενικό Δικαστήριο») ακύρωσε τον εκτελεστικό κανονισμό (ΕΕ) αριθ. 307/2014 του Συμβουλίου, της 24ης Μαρτίου 2014, για την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, κατόπιν ενδιάμεσης επανεξέτασης δυνάμει του άρθρου 11 παράγραφος 3 του κανονισμού (ΕΚ) αριθ. 1225/2009 (1) («επίμαχος κανονισμός»). Στην απόφασή του της 28ης Μαρτίου 2019, στην υπόθεση C-144/18 P, το Δικαστήριο της Ευρωπαϊκής Ένωσης («Δικαστήριο») απέρριψε την αναίρεση που ασκήθηκε από την River Kwai International Food Industry Co. Ltd («RK») ως αβάσιμη και επιβεβαίωσε την απόφαση του Γενικού Δικαστηρίου.

Το Δικαστήριο επιβεβαίωσε τη διαπίστωση του Γενικού Δικαστηρίου ότι τα διαδικαστικά δικαιώματα της Association européenne des transformateurs de maïs doux («AETMD») είχαν παραβιαστεί λόγω της απόρριψης του αιτήματός της για γνωστοποίηση πληροφοριών σχετικά με την πιθανότητα εσφαλμένης κατανομής του κόστους μεταξύ της RK και της συνδεδεμένης μ' αυτήν οντότητας Agrifresh Co., Ltd. («AgriFresh»)· η κατανομή του κόστους είναι μία από τις πιθανές αιτίες της μείωσης του κόστους παραγωγής την οποία επικαλέστηκε η RK προς υποστήριξη του αιτήματός της για ενδιάμεση επανεξέταση. Το Γενικό Δικαστήριο αποφάνθηκε ότι, ως προς το θέμα αυτό, η AETMD δεν είχε λάβει, κατά τη διοικητική διαδικασία, πληροφορίες που θα της επέτρεπαν να προβάλει αποτελεσματικά την άποψή της.

Συνέπειες

Σύμφωνα με το άρθρο 266 της Συνθήκης για τη λειτουργία της Ευρωπαϊκής Ένωσης, τα θεσμικά όργανα της Ένωσης οφείλουν να λαμβάνουν τα μέτρα που συνεπάγεται η εκτέλεση των αποφάσεων του Γενικού Δικαστηρίου. Αναγνωρίζεται ότι, όταν μια διαδικασία αποτελείται από περισσότερα διοικητικά στάδια, η ακύρωση ενός από τα στάδια αυτά δεν συνεπάγεται την ακύρωση ολόκληρης της διαδικασίας. Η έρευνα αντιντάμπινγκ αποτελεί παράδειγμα τέτοιας διαδικασίας πολλαπλών σταδίων.

Σύμφωνα με τη νομολογία του Δικαστηρίου, όταν λαμβάνονται αυτά τα αναγκαία μέτρα για τη συμμόρφωση με δικαστική απόφαση η οποία ακυρώνει μια πράξη και για την εφαρμογή της απόφασης αυτής, η διαδικασία αντικατάστασης της ακυρωθείσας πράξης μπορεί να συνεχιστεί από το συγκεκριμένο σημείο κατά το οποίο συνέβη η παρανομία (2).

Συνεπώς, για τη συμμόρφωσή της με την απόφαση, η Επιτροπή έχει τη δυνατότητα να θεραπεύσει τις πτυχές της διαδικασίας που οδήγησαν στην ακύρωση, αφήνοντας αμετάβλητα τα μέρη που δεν επηρεάζονται από την απόφαση (3).

Αιτία για την ακύρωση του επίμαχου κανονισμού ήταν η μη τήρηση των δικαιωμάτων άμυνας κατά τη διάρκεια ενός σταδίου της διοικητικής διαδικασίας στην οποία βασίστηκε η έκδοση του επίμαχου κανονισμού· δηλαδή, το γεγονός ότι δεν κοινοποιήθηκαν στην AETMD ορισμένες πληροφορίες για τον αντίκτυπο της αναδιάρθρωσης της RK, οι οποίες θα μπορούσαν να έχουν επηρεάσει την αξιολόγηση τόσο του διαρκούς χαρακτήρα των μεταβολών των σχετικών συνθηκών όσο και του υπολογισμού του περιθωρίου ντάμπινγκ.

Ως εκ τούτου, θα πρέπει να εξεταστεί, μέσω της επανέναρξης της έρευνας, η πιθανότητα εσφαλμένης κατανομής του κόστους μεταξύ της RK και της AgriFresh, πράγμα που επικαλέστηκε η AETMD κατά τη διάρκεια της διοικητικής διαδικασίας και το οποίο αποτελούσε —πέραν του εξορθολογισμού της δραστηριότητας της RK— μία από τις πιθανές αιτίες της μείωσης του κόστους παραγωγής.

Τα πορίσματα του επίμαχου κανονισμού τα οποία δεν αμφισβητήθηκαν ή αμφισβητήθηκαν μεν, αλλά οι αμφισβητήσεις απορρίφθηκαν με τις αποφάσεις του Γενικού Δικαστηρίου και του Δικαστηρίου ή δεν εξετάστηκαν από τα δικαστήρια, και, ως εκ τούτου, δεν οδήγησαν στην ακύρωση του επίμαχου κανονισμού, παραμένουν έγκυρα.

Διαδικασία επανέναρξης

Ως εκ τούτου, η Επιτροπή αποφάσισε να επαναρχίσει την έρευνα αντιντάμπινγκ σχετικά με τις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, που οδήγησε στην έκδοση του κανονισμού (ΕΕ) αριθ. 307/2014, στο μέτρο που αφορά την RK, και τη συνεχίζει από το σημείο στο οποίο σημειώθηκε η παρατυπία.

Η επανέναρξη αυτή περιορίζεται στο πεδίο εφαρμογής των αποφάσεων του Γενικού Δικαστηρίου και του Δικαστηρίου. Η επανέναρξη δεν επηρεάζει άλλες έρευνες. Συνεπώς, ο εκτελεστικός κανονισμός (ΕΕ) αριθ. 875/2013 του Συμβουλίου, της 2ας Σεπτεμβρίου 2013, για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη έρευνας επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΚ) αριθ. 1225/2009 (4), καθώς και κάθε κανονισμός που τον αντικαθιστά μετά την εν εξελίξει έρευνα επανεξέτασης ενόψει της λήξης ισχύος των μέτρων (5), εξακολουθούν να ισχύουν ως προς την RK.

Τα ενδιαφερόμενα μέρη ενημερώνονται σχετικά με την επανέναρξη αυτή μέσω της δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

Γραπτές παρατηρήσεις

Για να λάβει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στην RK και στην AgriFresh και στις συνδεδεμένες εταιρείες τους. Οι εν λόγω εταιρείες θα πρέπει να υποβάλουν το συμπληρωμένο ερωτηματολόγιο εντός 37 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν προβλέπεται διαφορετικά.

Όλα τα ενδιαφερόμενα μέρη, και ειδικότερα η RK και η AgriFresh και οι συνδεδεμένες εταιρείες τους, καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με ζητήματα που αφορούν την επανέναρξη της έρευνας. Οι εν λόγω πληροφορίες και τα σχετικά αποδεικτικά στοιχεία πρέπει να περιέλθουν στην Επιτροπή εντός 20 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν προβλέπεται διαφορετικά.

Δυνατότητα ακρόασης από τις υπηρεσίες ερευνών της Επιτροπής

Όλα τα ενδιαφερόμενα μέρη μπορούν να ζητήσουν ακρόαση από τις υπηρεσίες ερευνών της Επιτροπής. Οποιαδήποτε αίτηση ακρόασης θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με ζητήματα που αφορούν την επανέναρξη της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, οι αιτήσεις ακρόασης πρέπει να υποβάλλονται εντός των συγκεκριμένων προθεσμιών που τάσσει η Επιτροπή κατά την επικοινωνία της με τα μέρη.

Οδηγίες για την υποβολή γραπτών παρατηρήσεων και την αποστολή αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή στοιχεία που υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον δικαιούχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα στοιχεία για τους σκοπούς της συγκεκριμένης διαδικασίας εμπορικής άμυνας· και β) να παράσχει τις πληροφορίες και/ή τα στοιχεία στα ενδιαφερόμενα για τη συγκεκριμένη έρευνα μέρη σε μορφή που να τους επιτρέπει να ασκήσουν τα δικαιώματα άμυνάς τους.

Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, τα συμπληρωμένα ερωτηματολόγια και η αλληλογραφία των ενδιαφερόμενων μερών για τα οποία ζητείται εμπιστευτική μεταχείριση φέρουν την ένδειξη «Limited» (περιορισμένης διανομής) (6). Τα μέρη που υποβάλλουν πληροφορίες κατά τη διάρκεια της παρούσας έρευνας καλούνται να αιτιολογήσουν το αίτημά τους για εμπιστευτική μεταχείριση.

Τα ενδιαφερόμενα μέρη που υποβάλλουν πληροφορίες με την ένδειξη «Limited» οφείλουν να προσκομίσουν μη εμπιστευτικές περιλήψεις τους, σύμφωνα με το άρθρο 19 παράγραφος 2 του κανονισμού (ΕΕ) 2016/1036 (7) («βασικός κανονισμός»), οι οποίες θα φέρουν την ένδειξη «For inspection by interested parties» (υπόψη των ενδιαφερόμενων μερών). Οι εν λόγω περιλήψεις πρέπει να είναι αρκούντως λεπτομερείς, ώστε να επιτρέπουν τη σε ικανοποιητικό βαθμό κατανόηση της ουσίας των γνωστοποιούμενων πληροφοριών εμπιστευτικού χαρακτήρα. Αν μέρος που υποβάλλει εμπιστευτικές πληροφορίες δεν εξηγήσει πειστικά τους λόγους για τους οποίους ζητά την εμπιστευτική μεταχείρισή τους ή δεν προσκομίσει μη εμπιστευτικού χαρακτήρα περίληψή τους στην απαιτούμενη μορφή και ποιότητα, η Επιτροπή μπορεί να μη λάβει υπόψη της τις εν λόγω πληροφορίες, εκτός αν αποδειχθεί ικανοποιητικά από κατάλληλες πηγές ότι οι πληροφορίες είναι ακριβείς.

Τα ενδιαφερόμενα μέρη καλούνται να υποβάλουν όλες τις παρατηρήσεις και τις αιτήσεις τους μέσω του TRON.tdi (https://webgate.ec.europa.eu/tron/TDI), μαζί με σαρωμένα πληρεξούσια και πιστοποιητικά, με την εξαίρεση ογκωδών απαντήσεων που υποβάλλονται σε CD-ROM ή DVD ιδιοχείρως ή με συστημένη επιστολή. Με τη χρήση του TRON.tdi ή του ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι εμπεριέχονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο δημοσιεύεται στον ιστότοπο της Γενικής Διεύθυνσης Εμπορίου της Επιτροπής: http://trade.ec.europa.eu/doclib/docs/2011/june/tradoc_148003.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση και το τηλέφωνό τους, καθώς και έγκυρη διεύθυνση ηλεκτρονικού ταχυδρομείου, και να διασφαλίσουν ότι η υποβληθείσα διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική τους διεύθυνση ηλεκτρονικού ταχυδρομείου που ελέγχεται καθημερινά. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω του TRON.tdi ή ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένης επιστολής. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω του TRON.tdi και του ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται ανωτέρω.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Διευθύνσεις ηλ. ταχυδρομείου: TRADE-R567-SWEETCORN-INTERIM@ec.europa.eu

Άρνηση συνεργασίας

Αν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός της προβλεπόμενης προθεσμίας ή παρεμποδίζει σε σημαντικό βαθμό την έρευνα, επιτρέπεται να συνάγονται συμπεράσματα, είτε θετικά είτε αρνητικά, με βάση τα διαθέσιμα στοιχεία, σύμφωνα με το άρθρο 18 του βασικού κανονισμού.

Αν διαπιστωθεί ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, είναι δυνατόν να μη ληφθούν υπόψη τα εν λόγω στοιχεία και να χρησιμοποιηθούν τα διαθέσιμα στοιχεία.

Αν ένα ενδιαφερόμενο μέρος αρνείται να συνεργαστεί ή συνεργάζεται μεν, αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ' ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το ενδιαφερόμενο μέρος αποδεικνύει ότι η υποβολή απάντησης στη ζητούμενη μορφή θα συνεπαγόταν υπέρμετρο επιπρόσθετο φόρτο ή κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές σχετικά με τον εμπιστευτικό χαρακτήρα εγγράφων, τις αιτήσεις παράτασης προθεσμιών και οποιεσδήποτε άλλες αιτήσεις αφορούν τα δικαιώματα άμυνας των ενδιαφερόμενων μερών και τρίτων, όπως αυτές ενδέχεται να προκύψουν κατά τη διαδικασία.

Ο σύμβουλος ακροάσεων μπορεί να διοργανώσει ακροάσεις και να μεσολαβήσει μεταξύ του/των οικείου/-ων ενδιαφερόμενου/-ων μέρους/-ών και των υπηρεσιών της Επιτροπής, ώστε να διασφαλιστεί η πλήρης άσκηση των δικαιωμάτων άμυνας των ενδιαφερόμενων μερών. Η αίτηση ακρόασης από τον σύμβουλο ακροάσεων θα πρέπει να υποβάλλεται εγγράφως και να προσδιορίζονται οι λόγοι υποβολής της. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί με τις υπηρεσίες της Επιτροπής σε εύθετο χρόνο.

Κάθε αίτηση πρέπει να υποβάλλεται εγκαίρως και χωρίς καθυστέρηση, ώστε να μην τίθεται σε κίνδυνο η ομαλή διεξαγωγή της διαδικασίας. Για τον σκοπό αυτόν, τα ενδιαφερόμενα μέρη θα πρέπει να ζητήσουν την παρέμβαση του συμβούλου ακροάσεων το νωρίτερο δυνατόν μετά την επέλευση του γεγονότος που δικαιολογεί αυτή την παρέμβαση. Όταν αιτήσεις ακρόασης υποβάλλονται εκπρόθεσμα, ο σύμβουλος ακροάσεων εξετάζει επίσης τους λόγους αυτής της καθυστέρησης, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα άμυνας, λαμβάνοντας δεόντως υπόψη τα συμφέροντα της χρηστής διοίκησης και της έγκαιρης ολοκλήρωσης της έρευνας.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/

Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που συγκεντρώνονται στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (8).

Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, υπάρχει στον ιστότοπο της ΓΔ Εμπορίου ανακοίνωση για την προστασία των δεδομένων: http://trade.ec.europa.eu/doclib/html/157639.htm

Πληροφορίες προς τις τελωνειακές αρχές

Μέχρι να ολοκληρωθεί η παρούσα επανενεργοποιηθείσα έρευνα, οι δασμοί αντιντάμπινγκ στις εισαγωγές γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου με ξίδι ή οξικό οξύ, μη κατεψυγμένου, που επί του παρόντος υπάγεται στον κωδικό ΣΟ ex 2001 90 30 (κωδικός TARIC 2001903010) και γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου χωρίς ξίδι ή οξικό οξύ, μη κατεψυγμένου, διαφορετικού από τα προϊόντα της κλάσης 2006, που επί του παρόντος υπάγεται στον κωδικό ΣΟ ex 2005 80 00 (κωδικός TARIC 2005800010), καταγωγής Ταϊλάνδης, το οποίο παράγεται από τη River Kwai International Food Industry Co. Ltd (πρόσθετος κωδικός TARIC A791), εισπράττονται στο επίπεδο των δασμών αντιντάμπινγκ που επιβάλλονται με τον εκτελεστικό κανονισμό (ΕΕ) αριθ. 875/2013, ήτοι 12,8 %, ή κάθε κανονισμό που τον αντικαθιστά (9) από τις 28 Μαρτίου 2019.

Το επίπεδο των δασμών που θα καθοριστούν ως συνέπεια της επανέναρξης της έρευνας ενδέχεται να διαφέρει από το επίπεδο των δασμών που εισπράττονται από τις εθνικές τελωνειακές αρχές από τις 28 Μαρτίου 2014. Η Επιτροπή μπορεί να αποφασίσει να δώσει στις τελωνειακές αρχές την εντολή να εισπράττουν δασμούς αντιντάμπινγκ στις εισαγωγές γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου με ξίδι ή οξικό οξύ, μη κατεψυγμένου, που επί του παρόντος υπάγεται στον κωδικό ΣΟ ex 2001 90 30 (κωδικός TARIC 2001903010) και γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου χωρίς ξίδι ή οξικό οξύ, μη κατεψυγμένου, διαφορετικού από τα προϊόντα της κλάσης 2006, που επί του παρόντος υπάγεται στον κωδικό ΣΟ ex 2005 80 00 (κωδικός TARIC 2005800010), καταγωγής Ταϊλάνδης, το οποίο παράγεται από τη River Kwai International Food Industry Co. Ltd (πρόσθετος κωδικός TARIC A791), στο επίπεδο που θα καθοριστεί όταν ολοκληρωθεί η έρευνα επανεξέτασης.

Γνωστοποίηση

Ο οικείος παραγωγός-εξαγωγέας και η ενωσιακή βιομηχανία θα ενημερωθούν αργότερα για τα ουσιώδη πραγματικά περιστατικά και το σκεπτικό βάσει των οποίων η Επιτροπή προτίθεται να εφαρμόσει την απόφαση και θα τους δοθεί η δυνατότητα να διατυπώσουν τις παρατηρήσεις τους.

(1) ΕΕ L 91 της 27.3.2014, σ. 1.

(2) Αποφάσεις του Δικαστηρίου της 3ης Οκτωβρίου 2000, Industrie des poudres sphériques κατά Συμβουλίου, C-458/98 P, EU:C:2000:531, σκέψεις 80 έως 85, καθώς και της 28ης Ιανουαρίου 2016, CM Eurologistik, C-283/14 και C-284/14, EU:C:2016:57, σκέψεις 48 έως 55.

(3) Απόφαση του Δικαστηρίου της 14ης Ιουνίου 2016, Επιτροπή κατά McBride, Υπόθεση C-361/14 P, EU:C:2016:434, στη σκέψη 56· βλέπε επίσης, στον τομέα του ντάμπινγκ, την απόφαση του Δικαστηρίου της 3ης Οκτωβρίου 2000, Industrie des poudres sphériques κατά Συμβουλίου, υπόθεση C-458/98 P EU:C:2000:531, στη σκέψη 84.

(4) ΕΕ L 244 της 13.9.2013, σ. 1.

(5) Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης (ΕΕ C 322 της 12.9.2018, σ. 4).

(6) Τα έγγραφα «Limited» (περιορισμένης διανομής) θεωρούνται εμπιστευτικά σύμφωνα με τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21) και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT του 1994 (συμφωνία αντιντάμπινγκ). Τα έγγραφα αυτά προστατεύονται επίσης δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(7) Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21).

(8) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).

(9) Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης (ΕΕ C 322 της 12.9.2018, σ. 4).